*«DION» kan også bety den amerikanske sangeren Dion*

**Doktorgradskandidatenes interesseorganisasjon ved NTNU** (**DION**) er en fagpolitisk uavhengig interesseorganisasjon som arbeider med saker av betydning for doktorgradskandidater ved Norges teknisk-naturvitenskapelige universitet (NTNU). DION ble stiftet 29. februar 1996. DION samarbeider med andre stipendiatorganisasjoner gjennom nettverket Stipendiatorganisasjonene i Norge (SiN) og med fagforeningene Forskerforbundet og Tekna, spesielt i spørsmål om lønn og arbeidsvilkår.

DION representerer i utgangspunktet alle registrerte doktorgradskandidater ved NTNU og har ikke offisielt medlemskap. Styret i DION avholder åpne styremøter en gang i måneden, dagen før NTNUs styremøter. Årsmøtet avholdes normalt på våren og styremedlemmer i DION velges for ett år av gangen. 

Styremedlemmer i DION har også verv i arbeidsgrupper og utvalg ved universitetet (blant annet Sentralt forskningsutvalg). Styrets viktigste rolle er å være en høringsinstans for saker angående doktorgradskandidater, informere kandidater, svare på henvendelser om arbeidvilkår og være et bindeledd mellom sentraladministrasjonen og andre tillitsvalgte for doktorgradskandidatene.

Formål
------

Organisasjonen har følgende hovedarbeidsområder:

* studiesituasjon og faglige interesser
* økonomiske interesser
* sosiale og tverrfaglige interesser
* forskningsetikk og spørsmål i møtet mellom vitenskap og samfunn

Historie
--------

Forløperen til DION, Organisasjonen for doktor ingeniørstudenter eller bare ODIS, ble formelt etablert i 1986 og drev blant annet aktivt for å hjelpe dr.ing studenter med å bedre forholdet mellom veileder og student. DION ble stiftet rett etter dannelsen av NTNU i 1996, blant annet med daværende rektor Karsten Jakobsen. DION var således et tidlig produkt av det nyorganiserte universitetsmiljøet i Trondheim. DIONs første leder, Jens Haugan, forøvrig leder av DION-HF, jobbet aktivt med å inkludere allerede aktive ODIS og inkludere organisasjonene fra andre fakultet (DION-MatNat, DION-SVT og DION-MedFak). Jens Haugan virket i tre år som leder.

Et spørsmål som meldte seg rundt 2001 var stipendiaters ansattstatus. Den formelle endringen fra student- til ansattstatus måtte balanseres med de fordeler studentstatus gav. Denne diskusjonen skapte stor engasjement også fra andre institusjoner. Høsten 2002 deltok DION aktivt, gjennom daværende leder Margit Hermundsgård,for opprettelsen av paraplyorganisasjonen Stipendiatorganisasjonene i Norge (SiN). I samarbeid med representanter fra andre institusjoner med doktorgradskandidater ble SiN stiftet i januar 2003. DION ble da representert med to medlemmer. DION deltok også som eneste norske organisasjon i det internasjonale nettverket Pi-net. Senere er SiN tatt opp som medlem av *European Council of doctoral candidates and junior researchers* (EURODOC).

### Ledere

* 1996 – 1999: Jens Haugan
* 1999 – 2000: ukjent
* 2000 – 2002: Rolf André Bohne
* 2002 – 2003: Margit Hermundsgård
* 2003 – 2004: Steinar Løve Ellefmo
* 2004 – 2005: Torun Margareta Melø
* 2005 – 2006: Silje Marie Skogvold
* 2006 – 2007: Per Anders Eidem
* 2007 – 2008: Hanne M.L. Kvitsand, konstituert leder
* 2008 – 2009: Jan Frode Hatlen
* 2009 – 2010: Sverre Lundemo
* 2010 – 2011: Haaken A. Moe
* 2011 – 2012: Kirsti Jensen
* 2012 – 2013: Julien S. Bourrelle
* 2013 – 2014: Torbjørn Pedersen
* 2014 – 2015: Clara Good
* 2015 – 2016: Øyvind S. Hetland
* 2016 – 2017: Lina H. Ingeborgrud

Referanser
----------

1. ↑  «DION-styret 2010/2011» **(norsk)**. DION. Besøkt 6. januar 2011.

Eksterne lenker
---------------

* DIONs hjemmesider
* SiNs hjemmesider
* EURODOCs hjemmesider
* Rundskriv om stipendiaters studentstatus (F-014-01)